Mthethwa as waarnemende minister van staatsdiens en administrasie aangestelNathi Mthethwa Die presidensie het Maandag aangekondig dat Nathi Mthethwa, minister van kuns en kultuur, as die waarnemende minister van staatsdiens en administrasie aangestel is. Die aanstelling volg ná die dood van min. Collins Chabane weens ŉ motorongeluk. Chabane en sy lyfwagte, sers. Lesiba Sekele en sers. Lawrence Lentsoane, is Sondag in die vroeë oggendure op slag dood toe ŉ vragmotor glo reg voor hul motor ŉ U-draai op die N1 in Polokwane gemaak het. Die bestuurder van die vragmotor is nie beseer nie. Hy is op die toneel in hegtenis geneem en aangekla van strafbare manslag. Hy sal na verwagting Dinsdag in die Polokwane-landdroshof verskyn. Pres. Jacob Zuma het sy meegevoel aan die personeel van die departement betuig wat in ŉ kort tydperk hul tweede minister aan die dood moes afstaan. Chabane se voorganger, Roy Padayachie, is in 2012 weens natuurlike oorsake dood.